text: Gymnasieelev vinder forskerpris og 20.000 kroner
  26 november 2013 kl. 16.18
  Liv Moretto Sørensen fra Kolding Gymnasium er en af fire elever, der har vundet titlen som Årets Forskerspire 2013.
  Gymnasieeleven fra Kolding har vundet i kategorien Sundhedsvidenskab. Hun vinder med et forslag, der kan reducere tinnitus hos musikere ved hjælp af en særlig øreprop, der kombinerer et høreapparat og et høreværn.
  - Jeg spiller selv klarinet og saxofon, så det er derigennem, jeg har fået idéen, siger Liv Moretto Sørensen til TV SYD.
  Liv Moretto Sørensen fik overrakt præmien af Uddannelsesminister, Morten Østergaard, i København i eftermiddag.
  Det var stort og rigtig fedt at vinde i dag, siger Liv Moretto Sørensen.
  Hun ved endnu ikke, hvad hun vil bruge pengepræmien på 20.000 kroner på. Indtil videre får de bare lov at stå, siger Liv Moretto Sørensen til TV SYD.
  Læs mere om Livs vinderidé
  Læs mere om Forskerspirer her
  FAKTA - Projekt Forskerspirer
  Projekt Forskerspirer blev oprettet i 1997 og er et landsdækkende tilbud til elever på de fire gymnasiale ungdomsuddannelser hf, hhx, htx og stx. Projektet er primært for elever i 2.g. eller 1.hf, der har et stort fagligt overskud. I år deltog 159 elever i Projekt Forskerspirer. Det er ny rekord. Hver forskerspire har en koordinator på sit gymnasium og får hjælp af en forsker inden for forskningsområdet.
  
  